Suada / Suada Mix pjevajte sa nama
"Suada / Suada Mix Pjevajte sa nama" treća je singl-ploča sarajevske pop-rok grupe Plavi orkestar. Objavila ga je zagrebačka izdavačka kuća Jugoton 1985. u okviru promocije njihovog prvog studijskog albuma "Soldatski bal". Muziku i tekstove za obje pjesme napisali su gitarist Mladen Pavičić i pjevač Saša Lošić. Ubrzo nakon njihovog objavljivanja, postale su vrlo brzo veoma popularne kako u SR Bosni i Hercegovini, tako i u ostalim područjima bivše Jugoslavije. Na A-strani je naslovna pjesma "Suada" koja započinje orijentalnim uvodom na električnoj gitari po uzoru na "Ulazak u harem" njihovih starijih kolega iz rok grupe Smak, a nastavlja se solom na istom intrumentu u stilu bosankog narodnog kola uz pratnju bubnjeva i bas-gitare. Sličnost u uvodu s već navedenom pjesmom podcrtava i sviranje bas-gitare. Pjevanje Lošića ima elemente bosanskohercegovačke narodne muzike. Na B-strani je "Suada - Mix Pjevajte sa nama". Ova singl-ploča, kao i njihov prvi studijski album zajedno s prvim albumom Crvene jabuke (koji je ubrzo zatim uslijedio) predstavljali su važne događaje iz druge polovine 1980-ih na tadašnjoj sarajevskoj pop-rok sceni. Producent je bio gitarist Parnog valjka Husein Hasanefendić.